Kansalaispalaute johti muutokseen – huoltajien puolesta-asiointi laajenee Oma Ekhvassa

Etelä-Karjalan hyvinvointialue laajentaa huoltajien mahdollisuuksia asioida nuorten puolesta Oma Ekhvassa. Jatkossa huoltaja voi hyödyntää Oma Ekhvan puolesta-asiointia myös 12–17-vuotiaiden nuorten asioissa. Muutos mahdollistaa nuoren asioiden hoitamisen esimerkiksi viestinnässä ammattilaisten kanssa, etävastaanotoilla ja lomakkeiden täyttämisessä.

Aiemmin huoltajan puolesta-asiointi on ollut mahdollista pääosin alle 12-vuotiaiden lasten osalta. Poikkeuksena on ollut ajanvaraus, jossa asiointi on onnistunut myös 12–17-vuotiaiden puolesta.

Päätöksen taustalla on keväällä toteutettu kattava selvitystyö puolesta-asioinnin mahdollistamisesta. Selvitykseen kuului kansalaiskysely, johon vastasi 527 asukasta. 96 prosenttia vastaajista koki nykyisen tilanteen haastavaksi arjen asioinnin kannalta.

– Tulokset osoittivat selvästi, että 12–17-vuotiaiden nuorten puolesta-asioinnille on tarvetta. Asukkaiden palaute tuki vahvasti päätöstä, kertoo selvityksen työstänyt digitalisaation asiantuntijapalveluiden sote-tiedonhallinnan asiantuntijaharjoittelija Arttu Peltomäki.

Päätöksellä halutaan vastata kyselyssä esiin nousseisiin haasteisiin. Nuorten valmiudet itsenäiseen digitaaliseen asiointiin vaihtelevat merkittävästi, eikä kaikilla ole käytössään vahvaan tunnistautumiseen tarvittavia välineitä. Nykyinen ikärajaus on lisännyt puhelinasiointia ja siirtänyt asiointia pois digitaalisista palveluista, vaikka moni haluaisi hoitaa asiat Oma Ekhvan kautta. Lisäksi se on lisännyt ammattilaisten työmäärää ja hidastanut asiointia.

Nuoren oikeudet ja yksityisyys huomioidaan

Yli 12-vuotiaiden nuorten asiakas- ja potilastiedot eivät siirry automaattisesti huoltajien nähtäville. Tietojen näkyvyys arvioidaan aina tapauskohtaisesti nuoren oikeudet ja lainsäädäntö huomioiden.

– Vaikka huoltajat voivat jatkossa asioida myös 12–17-vuotiaiden nuorten puolesta Oma Ekhvassa, se ei tarkoita automaattista pääsyä nuoren asiakas- tai potilastietoihin. Digitaalinen puolesta-asiointi ja tietojensaantioikeus ovat kaksi eri asiaa. Sosiaali- ja terveydenhuollon ammattilaiset arvioivat tietojen näyttämisen aina tapauskohtaisesti, mikä turvaa nuoren oikeuden luottamukselliseen asiointiin myös jatkossa, sanoo kehittämispäällikkö Kaisa Pesonen.

Puolesta-asioinnin laajentaminen etenee seuraavaksi tekniseen toteutukseen. Käyttöönoton tarkemmasta aikataulusta tiedotetaan myöhemmin.

Lisätietoja:

Kaisa Pesonen, kehittämispäällikkö, Digitalisaation asiantuntijapalvelu kaisa.pesonen@ekhva.fi, p. 040 651 3007